M13 (Bär)
M13 isch en Bruubär gsii, wo im Joor 2012 und 2013 e paarmol för Schlagzyle i de Medie gsorged hät.

S M im Name bedüüted, as de Bär männlich isch und d Zaal 13 isch aifach e Numerierig, won er vo de Bäreforscher übercho hät.

Läbesruum 
De M13 stammt vom Aasidligsprojekt «Life Ursus» us em Trentino. Er isch afangs 2010 uf d Wält cho. Er hät no en Brüeder, de M12, wo vermuetlich hi und do no mit im zäme underwägs gsi isch. En witere Brüeder, de M14 isch am 22. April 2012 im Südtirol uf de Brenner-Staatsstrooss vom en Auto aagfaare worde und debii umchoo. Im Mai 2012 isch bekannt worde, as de M14 söll uusgstopft und im e südtiroler Museum uusgstellt wärde.

De M13 isch vermuetli s erschtmol am 17. Juni 2010 uf Schwizer Bode (im Val Müstair) gsee worde. Er hät sich dänn es Zytli im Grenzgebiet vom Tirol, em Südtirol, em Veltlin und em Bündnerland ufghalte.

Schlagzyle 
I de Nacht vom 30. April uf de 1. Mai 2012 isch de M13 vom e Zug vo de Rhätische Baan aagfaare und liecht verletzt worde.

Afangs November 2012 sind im Puschlav Giftköder gfunde worde. Es isch vo de örtliche Behörde versuecht worde abzkläre, öb de Täter dodemit de M13 hetti wele vergifte.

Mitte November 2012 isch de M13 in es Feriehüsli im Puschlav iiproche und hät noch Frässbarem gsuecht und au gfunde. Er hät e grossi Mängi Härdöpfel gfrässe und e grosses Dorenand aagrichted.

S Endi vom M13 
Nochdäm as de M13 am 9. Februar 2013 us em Winterschloof vertwached isch, isch er uf de Suechi noch Nahrig im Puschlav i de Nööchi vo bewohnte Sidlige gsäche worde. Er hegi, trotz Vergrämigsmassnahme, d Angst vor de Mensche verlore und segi de Bevölkerig aidütig z nööch cho. Drumm isch er als «Problembär» bezaichnet worde und me hät öber en Abschuss nodänkt.

Am 19. Februar 2013 isch de drüjährig Bär M13 im Puschlav verschosse worde. Da isch beraits de zwaiti Bär, wo innerhalb vo de leschte zää Johr in Graubünde das Schicksal trefft. Mitti April 2008 isch de JJ3, en Bär wo au us Oberitalie iigwanderet isch und de Winterschloof im Bündnerland verbrocht hät, verschosse worde, wil er noch em Vertwache Nahrig i bewohntem Gebiet gsuecht hät.

Kritik am Abschuss 
De Entschaid för de Abschuss vom M13 isch u. a. vom WWF kritisiert worde. De Abschuss seg unnötig, de Entschaid z früe gfällt worde. Im Gegesatz zum JJ3, wo tatsächlich en Problembär gsii seg, heg de M13 witgehend es natürlichs Verhalte zeiget. De Philip Gehri, Sprächer vom WWF hät erchlärt:

Präparat vom M13 
D Überräst vom M13 sind zerscht is Bündner Naturmuseum z Chur cho. S Präparat vom Bär wörd sit em Juni 2016 im «Museo Poschiavino» usgschtellt.

Weblink 
 Bär M13 ist zurück Film-Ufnaame us em Bergell vom M13 ime Bricht vom 10vor10 am 25. Juni 2012

Fuessnoote 

Bääre